Færdiggørelsen af fundamentet blev markeret ved at borgmester Leon Sebbelin (Radikale Venstre) nedlagte en grundsten, som skal bringe held til resten af byggeriet. - Det har været en spændende proces, og det her er endnu et skridt på vejen, siger Leon Sebbelin, som er overbevist om, at udbygningen af Regan Vest med et velkomstcenter og en udstillingsbygning, så det bliver til et rigtig koldkrigsmuseum, vil give et boost til turismen og være med til at styrke området. Projektet har en samlet anlægsbevilling på godt 78 millioner kroner. Både fonde, kommuner og Folketinget har beviljet penge til opførelsen af museet. For Museumsdirektør Lars Christian Nørbach, Nordjyske Museer, var dagen i dag helt speciel, og han ser frem til at museet efter planen åbner i 2022. - Det her er et af de store projektet i mit liv, og det har taget 10 år at nå hertil, så det glæder jeg mig usigeligt meget til, siger han.
Regan Vest, koldkrigsbunkeren i Rold Skov, åbner næste år som museum. I dag blev fundamentet til en velkomst- og udstillingsbygning lagt færdigt.